
DOKUMENTI KONSULTATIV

Për projektligjin "Për disa shtesa dhe ndryshime në ligjin nr.10 128, datë 11.5.2009 "Për tregtinë elektronike", i ndryshuar”


	Ministria e Infrastrukturës dhe Energjisë, në kuadër të procesit të konsultimit të projektligji "Për disa shtesa dhe ndryshime në ligjin nr.10 128, datë 11.5.2009 "Për tregtinë elektronike", i ndryshuar, mirëpret sugjerimet nga qytetarët, ekspertë të fushës, nga të gjitha institucionet dhe subjektet e interesuara, organizata jofitimprurëse, shoqëria civile, të drejtat ose objekti i veprimtarisë të të cilave ka të bëjë apo ndikohet në mënyrë të drejtpërdrejtë ose jo nga përcaktimet e kësaj nisme ligjore. 




Kohëzgjatja e konsultimeve:
	Konsultimet në portalin e Regjistrit Elektronik: 20 ditë pune, duke filluar nga data 29 Qershor 2026.



Si të përgjigjeni:
	Kontributet që në kuadër të procesit të konsultimit dhe përmirësimit të përmbajtjes së projektligjit, do të përcillen nga institucionet e interesuara nëpërmjet postës elektronike drejtuar Ministrisë së Infrastrukturës dhe Energjisë, me anë të:
1.  Regjistrit elektronik në adresën http://www.konsultimipublik.gov.al, 
2.  Në adresën postare të Ministrisë së Infrastrukturës dhe Energjisë: Rr.Abdi Toptani, 4,Tiranë,
3.  Në adresën e e-mailit të koordinatorit për konsultimin publik vilma.davidhi@infrastruktura.gov.al,

si dhe nëpërmjet komenteve të drejtpërdrejta në tryezat e konsultimit që eventualisht mund të zhvillohen në Ministrinë e Infrastrukturës dhe Energjisë.



Kontakti:
	Vilma Davidhi, Koordinatore për konsultimin publik në Ministri: vilma.davidhi@infrastruktura.gov.al



Datat dhe vendet e takimeve publike:
	E-Konsultimi: në portalin “Regjistri Elektronik për Njoftimet dhe Konsultimet Publike” 20 ditë pune, duke filluar nga data 29 Qershor 2026.



Sfondi i propozimit legjislativ
	Projektligj "Për disa shtesa dhe ndryshime në ligjin nr.10 128, datë 11.5.2009 "Për tregtinë elektronike", i ndryshuar, synon përafrimin e mëtejshëm të legjislacionit shqiptar me acquis të Bashkimit Evropian në fushën e tregtisë elektronike, të tregut të brendshëm dhe të mosdiskriminimit në transaksionet ndërkufitare, nëpërmjet disa shtesave dhe ndryshimeve në ligjin nr. 10 128, datë 11.5.2009, “Për tregtinë elektronike”, të ndryshuar.

Në mënyrë të posaçme, projektligji synon të përfshijë në kuadrin ligjor vendas rregulla të qarta për ndalimin e gjeobllokimit të pajustifikuar dhe të formave të tjera të diskriminimit ndaj klientëve për shkak të shtetësisë, vendbanimit ose vendit të themelimit të tyre, në rastet kur këto praktika shfaqen në mjedisin e tregtisë elektronike dhe të ofrimit të shërbimeve në rrugë elektronike.

Po kështu, projektligji synon të krijojë një bazë ligjore fillestare për trajtimin e tregjeve digjitale dhe të ndërmarrjeve që ushtrojnë rol të rëndësishëm ndërmjetësues në to, në funksion të përafrimit gradual me zhvillimet e legjislacionit të Bashkimit Evropian në këtë fushë.

Objektivat kryesore që synohen të arrihen me këtë projektligj janë:
a) forcimi i mbrojtjes së konsumatorëve dhe i përdoruesve fundorë në transaksionet elektronike;
b) ndalimi i praktikave diskriminuese të pajustifikuara në aksesin në ndërfaqet online, në mallra, në shërbime dhe në pagesa;
c) rritja e sigurisë juridike për tregtarët, konsumatorët dhe autoritetet zbatuese;
d) përmirësimi i funksionimit të tregtisë elektronike dhe lehtësimi i transaksioneve ndërkufitare;
e) krijimi i një baze ligjore për trajtimin e tregjeve digjitale.




Propozimet
	Projektligji përmban shtesa dhe ndryshime në ligjin nr. 10128, datë 11.5.2009, “Për tregtinë elektronike”, të ndryshuar.

Me nenin 1, propozohet të ndryshohet neni 1, i ligjit nr. 10128/2009, duke përcaktuar më qartë objektin dhe qëllimin e tij. Krahas rregullave për tregtinë elektronike, në ligj përfshihen shprehimisht edhe rregullat për trajtimin e gjeobllokimit të pajustifikuar dhe baza ligjore për mirëfunksionimin e tregjeve digjitale.

Me nenin 2, shtohen përkufizime të reja në nenin 3 të ligjit nr. 10128/2009. Këto përkufizime lidhen me terminologjinë e nevojshme për zbatimin e dispozitave për gjeobllokimin dhe tregjet digjitale, si: shërbime të ofruara elektronikisht, klient, kushte të përgjithshme aksesi, ndërfaqe online, tregtar, instrument pagese, llogari pagese, gatekeeper, shërbim thelbësor i platformës, tregje digjitale dhe shtet anëtar.

Me nenin 3, propozohet një shtesë në gërmën d, të nenit 12, që parashikon harmonizimin me rregullimet që shtohen me riformulimin e Kreut V, që rregullon “Gjeobllokimin e pajustifikuar”.

Me nenin 4, propozohet të ndryshohet Kreu V, që rregullon “Gjeobllokimin e pajustifikuar”. Ky propozim vjen i harmonizuar me faktin që nenet e përfshira në kreun V, ekzistues janë shfuqizuar nga Direktiva 2000/31/EC, dhe janë integruar në Rregulloren e re të BE-së për Aktin e Shërbimit Digjital me rregullime më të plotësuara. 

Në këtë kre, janë përfshirë nenet si më poshtë:

-	neni 15, i cili përcakton fushën e zbatimit të Kreut V. Në këtë dispozitë saktësohen objekti material i rregullimit, përjashtimi i situatave thjesht të brendshme, raporti me legjislacionin për shërbimet, taksat, të drejtat e autorit dhe juridiksionin në çështjet civile, si dhe parimi se respektimi i këtyre rregullave nuk nënkupton, në vetvete, drejtimin e veprimtarisë së tregtarit drejt shtetit të konsumatorit.
-	neni 16, i cili rregullon aksesin në ndërfaqet online. Parashikohet ndalimi i bllokimit ose kufizimit të aksesit të klientit në ndërfaqen online, si dhe ndalimi i ridrejtimit pa pëlqimin e shprehur të klientit, përveç rasteve kur kjo është e nevojshme për respektimin e një kërkese ligjore të zbatueshme.
-	neni 17, i cili rregullon aksesin në mallra ose shërbime. Kjo dispozitë përcakton rastet në të cilat tregtari nuk mund të zbatojë kushte të ndryshme të përgjithshme aksesi për arsye që lidhen me shtetësinë, vendbanimin ose vendin e themelimit të klientit.
-	neni 18, duke sqaruar përjashtimin e posaçëm në lidhje me çmimet e librave, kur një trajtim i tillë lejohet ose kërkohet nga legjislacioni i zbatueshëm.
-	neni 19, i cili rregullon mosdiskriminimin për arsye që lidhen me pagesat. Kjo dispozitë ndalon vendosjen e kushteve të ndryshme të pagesës për arsye që lidhen me identitetin territorial të klientit ose me elementet territoriale të instrumentit apo shërbimit të pagesës, kur plotësohen kushtet ligjore të përcaktuara.
-	neni 20, që trajton marrëveshjet që kufizojnë shitjet pasive. Parashikohet shprehimisht pavlefshmëria e dispozitave kontraktore që i imponojnë tregtarit të veprojë në kundërshtim me ndalimet e parashikuara në Kreun V.

Me nenin 5, propozohet një ndryshim në nenin 21, duke përcaktuar autoritetet kompetente për ndjekjen dhe zbatimin e detyrimeve të ligjit. Për dispozitat që lidhen me gjeobllokimin ngarkohen autoritetet kompetente sipas ligjit për mbrojtjen e konsumatorit, ndërsa për dispozitat që lidhen me tregjet digjitale ngarkohet Autoriteti i Konkurrencës.

Me nenin 6, shtohet pika 3 në nenin 21/1, duke përcaktuar pikat e kontaktit ZAM si strukturat që ofrojnë ndihmë praktike për konsumatorët në rast mosmarrëveshjeje me tregtarin, në lidhje me zbatimin e dispozitave të Kreut V.
Me nenin 7, propozohet ndryshim në nenin 22, duke përfshirë në mënyrë të qartë shkeljet që lidhen me mosrespektimin e neneve 15–19 për gjeobllokimin e pajustifikuar.

Me dispozitën e fundit tranzitore neni 8, parashikohet se, në datën e anëtarësimit të Republikës së Shqipërisë në Bashkimin Evropian, një pjesë e dispozitave të reja të ligjit shfuqizohen, ndërsa dispozitat për autoritetet kompetente dhe sanksionet administrative që lidhen me Kreun V mbeten në fuqi.

Me nenin 9, parashikohet hyrja ne fuqi e ligji, 15 dite nga botimi ne fletoren zyrtare.




Pyetjet
	Çështjet kryesore që mendojmë se duhet të diskutohen lidhur me këtë nismë ligjore janë:
· A mendoni se përmbajtja e projektligj “Për disa shtesa dhe ndryshime në ligjin nr.10 128, datë 11.5.2009 "Për tregtinë elektronike", i ndryshuar, mund të arrijë objektivat e synuara?
· A mendoni se ka elementë të tjerë që duhet të përfshihen në këtë projektligj?





